S P R Á V A

z kontroly plnenia uznesení vlády, splatných v  III. štvrťroku 2004, so zameraním na kontrolu plnenia uznesení vlády, týkajúcich sa zahraničných pracovných ciest štátnych zamestnancov a dodržiavania príslušných právnych predpisov vo vybraných ministerstvách 

Kontrola bola vykonaná v súlade s úlohou B.1. „Zameranie kontrolnej činnosti Úradu vlády SR na II. polrok 2004“, schválenej uznesením vlády SR č. 646 zo dňa 30. 6. 2004. Cieľom kontroly bolo zistiť vecné a časové plnenie úloh vybraných uznesení vlády. Osobitne sa zamerať na dodržiavanie príslušných interných predpisov, opodstatnenosť zahraničných pracovných ciest (ďalej ZPC), ich prínos a stav realizácie prijatých úloh vyplývajúcich z týchto ciest. V prípade zistených nedostatkov zabezpečiť prijatie opatrení na ich odstránenie.

Podkladom pre zhodnotenie plnenia uznesení vlády, splatných v III. štvrťroku 2004 v ministerstvách a ostatných ústredných orgánoch štátnej správy boli štvrťročné hlásenia o ich plnení, ktoré sú predkladané Úradu vlády SR (ďalej ÚV SR).

Kontrola vybraných uznesení vlády s osobitným zameraním na uznesenie vlády SR         č. 300/1998 a č.98/2003 vo vybraných štyroch ministerstvách bola vykonaná v súčinnosti           so zamestnancami útvarov kontroly v zmysle § 14 ods. 1 zákona NR SR č. 10/1996 Z. z.  o kontrole v štátnej správe v znení neskorších predpisov.  Konkrétne subjektom kontroly bolo ministerstvo zdravotníctva (MZ SR), ministerstvo zahraničných vecí (MZV SR), ministerstvo výstavby a regionálneho rozvoja (MVRR SR) a ministerstvo hospodárstva (MH SR). Ostatných 10 ministerstiev bolo listom vedúceho ÚV SR zo dňa 15. októbra 2004 požiadaných o predloženie záväznej informácie o vecnom a časovom plnení úlohy C.1. uznesenia vlády SR    č. 98/2003 z 5. februára 2003 v znení úlohy  B.3. uznesenia vlády SR č. 300/1998 a súhrnného prehľadu o ZPC v tabuľkovej forme za obdobia od 1. 1. 2003 do 30. 9. 2004. 

A.  	Stav plnenia úloh vyplývajúcich z uznesení vlády 

Vláda v uzneseniach prijatých od 1. 1. 1995 do 30. 9. 2004 a splatných v kontrolovanom období (júl – september 2004), uložila podpredsedom vlády, ministrom, predsedom ostatných ústredných orgánov štátnej správy  a  vedúcemu ÚV SR plniť 432 termínovaných  úloh, z ktorých sa splnilo 387 úloh (89,6 %), 42 sa splnilo oneskorene (9,7 %) a tri boli nesplnené (0,7%).

Prehľad o stave plnenia uznesení vlády prijatých od 1. 1. 1995 do 30. 9. 2004 a splatných     v  III. štvrťroku 2004, tvorí prílohu č. 1 tejto správy. Z prehľadu vyplýva, že na počte nesplnených úloh sa podieľajú minister obrany, podpredseda vlády a minister financií a minister pôdohospodárstva. V prílohe č. 2 sú uvedené príčiny nesplnenia úloh z uznesení vlády, vychádzajúce z podkladov jednotlivých ministerstiev.

Porovnanie súhrnných výsledkov súčasnej kontroly so stavom zisteným predchádzajúcou kontrolou v  rokoch 2002, 2003 a v I. – III. štvrťroku 2004, je uvedené v tabuľke č.1.

         Tabuľka č. 1

Kontrolované
obdobie	Úlohy           
celkom	Termín.
úlohy
celkom	Z   t o h o	Netermínované úlohy	
			splatné v kontrolovanom  období	splatné v ďalšom období		
			celkom	splnené	oneskor.
splnené	nesplnené
		celkom
	z toho
splnené	
1.  január – 31. marec 2002	7086	2083
(29,4 %)	729	620
(85,0 %)	93
(12,8 %)	16
(2,2 %)	1354	5003
(70,6 %)	483
(9,7 %)	
1. apríl – 30. jún 2002	7750	2165
(27,9 %)	933	812
(87,0 %)	105
(11,3 %)	16
(1,7 %)	1232	5585
(72,1 %)	612
(10,9 %)	
1. júl – 30. september 2002	7859	2047
(26,0 %)	636
	526
(82,7 %)	89
(14,0 %)	21
(3,3 %)	1411	5812
(74,0 %)	888
(15,3 %)	
1. okt. – 31. december 2002	8009	2415
(30,2 %)	1085	998
(92,0 %)	63
(5,8 %)	24
(2,2 %)	1330	5594
(69,8 %)	562
(10,0 %)	
1. január – 31. marec 2003
	7928	2096
(26,4 %)	850	753
(88,6 %)	94
(11,0 %)	3
(0,4 %)	1246	5832
(73,6 %)	1014
(17,4 %)	
1. apríl – 30. jún 2003 
	7716	2571
(33,3 %)	826	720
(87,2 %)	102
(12,3 %)	4
(0,5 %)	1745	5145
(66,7 %)	446
(8,7 %)	
1. júl – 30. september 2003
	8419	2652
(31,5 %)	948	844
(89,0 %)	96
(10,1 %)	8
(0,9 %)	1704	5767
(68,5 %)	855
(14,8 %)	
1. okt. – 31. december 2003 
	8299	2706
(32,6 %)	1125	1028
(91,4 %)	91
(8,1 %)	6
(0,5 %)	1581	5593
(67,4 %)	855
(10,4 %)	
1. január – 31. marec 2004
	8429	2270
(26,9 %)	735	667
(90,7 %)	62
(8,5 %)	6
(0,8%)	1535	6159
(73,1 %)	1152
(18,7 %)	
1. apríl – 30. jún 2004	8276	2387
(28,8 %)	913	846
(92,7 %)	62
(6,8 %)	5
(0,5 %)	1474	5889
(71,2 %)	737
(12,5 %)	
1. júl – 30. september 2004	8175	2027
(24,8 %)	432	387
(89,6 %)	42
(9,7 %)	3
(0,7 %)	1595	6148
(75,2 %)	941
(15,3 %)	

	Z porovnania s výsledkami kontroly za obdobie apríl – jún 2004 vyplýva,                        že v  kontrolovanom období sa znížil počet uložených úloh o 101, t. j. o 1,2 %,  pričom  počet termínovaných úloh sa znížil až  o 360, t. j. o 15,1 %. Podiel netermínovaných úloh na celkovom počte úloh predstavuje 75,2 % a je najvyšší v porovnaní s predchádzajúcimi obdobiami. Pretrvávajúci vysoký počet uložených netermínovaných úloh v porovnaní s počtom uložených termínovaných úloh v kontrolovanom období nie je v súlade so zámerom čl. 6 ods. 2 písm. b/ Smernice na prípravu a predkladanie materiálov na rokovanie vlády, schválenej uznesením vlády č. 512 zo dňa 13. 6. 2001, podľa ktorej treba do návrhov uznesení vlády uvádzať termíny úloh. V tejto súvislosti v záujme riešenia tohto pretrvávajúceho problému boli prijaté z úrovne vlády konkrétne opatrenia v rámci uznesenia č. 20/2005, ktorých účinnosť pôsobenia sa môže reálne prejaviť v nasledujúcich štvrťročných vyhodnoteniach plnenia úloh uznesení vlády.

Porovnanie počtu predložených termínovaných a netermínovaných úloh do návrhov uznesení vlády v III. štvrťroku 2004 podľa jednotlivých predkladateľov tvorí prílohu č. 3. Vyplýva z nej, že viac návrhov netermínovaných úloh ako termínovaných predložili najmä predsedníčka Úradu priemyselného vlastníctva, riaditeľ Národného bezpečnostného úradu, minister kultúry a minister obrany.

B.	Výsledky kontroly zahraničných pracovných ciest vo vybraných ministerstvách

K výsledkom kontroly vykonanej ÚV SR v roku 1998 k problematike zahraničných pracovných ciest, vláda prijala uznesenie č. 300. V úlohe B.2. uložila ministrom, vedúcim ostatných ústredných orgánov štátnej správy  SR a vedúcemu ÚV SR „zabezpečiť vypracovanie komplexného interného predpisu, ktorým sa jednoznačne usmerní oblasť prípravy, realizácie, vyhodnocovania a kontroly zahraničných pracovných ciest zamestnancov štátnej správy v súlade s kompetenciami riadeného rezortu a  ďalšími nadväzujúcimi právnymi predpismi“ – termín: do 30. júna 1998. Úlohou B.3. sa uložilo „zabezpečiť, aby bolo vykonávané pravidelné vyhodnocovanie a  kontrola výsledkov zahraničných pracovných ciest z hľadiska určených cieľov, vynaložených finančných prostriedkov a dosiahnutých prínosov; z vyhodnotenia prijímať konkrétne opatrenia - úlohy s určením termínov a zodpovedných osôb za využitie poznatkov v činnosti rezortu“ - termín: každoročne - vyhodnotenie za I. polrok         do 15. augusta bežného roka, vyhodnotenie za II. polrok  do 15. februára nasledujúceho roka. Schválením citovaného uznesenia sa vytvorili pravidlá na celý proces prípravy, realizácie, vyhodnocovania a kontroly zahraničných pracovných ciest (ďalej len „ZPC“) a ich prínosov pre činnosť rezortu. Ďalšími uzneseniami (č. 98/2003, č. 346/2003), ktoré vláda prijala v roku 2003 k ZPC, sa zjednodušil proces vyhodnotenia a kontroly, keď sa zmenili termíny plnenia úlohy B.3. uznesenia vlády č. 300/1998 na jedenkrát ročne za predchádzajúci rok do 31. 3.. Subjekty, ktorým je úloha B.3. uložená, neboli uzneseniami vlády prijatými v roku 2003 zmenené.

Súhrnný prehľad ZPC, ktorý tvorí prílohu č. 4a, 4b tejto správy, obsahuje počet ZPC, účastníkov ZPC a náklady, vynaložené na ZPC jednotlivými správcami rozpočtových kapitol v kontrolovanom období od 1. 1. 2003 do 30. 9. 2004. Prehľad ZPC je zostavený z údajov štyroch kontrolovaných ministerstiev a zo záväzných údajov, predložených ostatnými desiatimi ministerstvami, zostavený  bez ZPC ministrov a štátnych tajomníkov.
                         
	Zo súhrnných údajov vyplýva, že za kontrolované obdobie ministerstvá vynaložili na ZPC celkom 376,5 mil. Sk, z toho 213,5 mil. Sk v roku 2003 a 163,0 mil. Sk v období od 1. 1.   do 30. 9. 2004. Náklady na jedného účastníka ZPC, hradené z prostriedkov ministerstiev, predstavovali v priemere 14 837 Sk. Viac ako polovica z uskutočnených ZPC v sledovanom období boli plánované ZPC, ich podiel na celkovom počte uskutočnených ZPC predstavoval 53,6 %. V roku 2003 podiel uskutočnených plánovaných ZPC z celkového počtu uskutočnených ZPC zamestnancami ministerstiev predstavoval 53,4 % a za obdobie  od 1. 1. do 30. 9. 2004 bol tento podiel 53,8 %.

Konkrétne sa kontrola zamerala najmä do nasledovných oblastí:

1.	Spracovanie komplexného interného predpisu  týkajúceho sa prípravy, realizácie, vyhodnocovania a kontroly ZPC štátnych zamestnancov, jeho aktualizácia 

2.	Úroveň prípravy ZPC - predkladanie a schvaľovanie plánu ZPC, nadväznosť na hlavné úlohy rezortu, dodržiavanie interného predpisu.

3. Vyhodnocovanie a kontrola ZPC, ich prínosy a realizácia prijatých úloh 

1.	Spracovanie komplexného interného predpisu  týkajúceho sa prípravy, realizácie, vyhodnocovania a kontroly ZPC štátnych zamestnancov, jeho aktualizácia

Kontrolované ministerstvá mali v  zmysle úlohy  B.2. uznesenia  vlády  SR   č. 300/1998 vypracovať interný predpis, ktorým usmernia celý proces prípravy, realizácie, vyhodnocovania     a  kontroly ZPC v riadenom rezorte. Zo zistení vyplýva, že z vecného a časového hľadiska  v niektorých prípadoch predmetné predpisy neboli plne v súlade s obsahom stanovenej úlohy,    čo sa prejavilo aj v jej plnení nadväzne na obsah úlohy B.3. 

Napríklad:

MZ SR  kontrolovanú oblasť usmernilo opatrením ministra zdravotníctva už v roku 1995. Toto opatrenie bolo postupne aktualizované vydaním nových opatrení ministra s účinnosťou od 1. 3. 1999             a  od  1. 8. 2003 vrátane dodatku z novembra 2004. Z hľadiska vecného opatrenia plne nezodpovedali dikcii úlohy B.2. uznesenia vlády č. 300/1998, keď neobsahovali ustanovenia, týkajúce sa postupu pri  príprave (plánovaní) ZPC, nie je stanovený termín predkladania správy o priebehu, výsledkoch a prínosoch ZPC, neobsahujú povinnosť vyhodnocovania ZPC a kontroly výsledkov ZPC. 

MZV SR  usmernilo predmetnú oblasť vydaním štyroch  interných  predpisov už od 1. júla 1998, keď predchádzajúci interný predpis bol aktualizovaný novým. Na ZPC zamestnancov ministerstva, uskutočnené v kontrolovanom období, sa vzťahuje Smernica č. 38/2002. V nej je okrem iného usmernené plánovanie a schvaľovanie ZPC (mesačný plán), príprava pracovnej cesty, vyúčtovanie a vyhodnotenie pracovnej cesty (do 10 dní). Smernicou uložené termíny pre vyhodnotenie výsledkov ZPC z hľadiska určených cieľov a dosiahnutých prínosov do 15. augusta za I. polrok bežného roka a do 15. februára za II. polrok predchádzajúceho roka sú tvrdšie, nie sú však v rozpore s termínmi úlohy C.1. uznesenia vlády č. 98/2003, resp. úlohy C.3. uznesenia vlády  č. 346/2003, ktoré stanovujú termín raz ročne. Určený termín pre vyhodnotenie výsledkov ZPC z hľadiska vynaložených finančných prostriedkov „podľa potreby ...“ nie je v súlade s termínom, uloženým  uvedenými uzneseniami vlády. Smernica neukladá výkon kontroly ZPC,     čo nezodpovedá vecnému obsahu úlohy B.2. uznesenia vlády č. 300/1998.

MVRR SR usmernilo kontrolovanú oblasť vydaním štyroch interných predpisov – smerníc, prvá smernica bola vydaná s účinnosťou od 1. 7. 1998. Ďalšími,  následne vydanými smernicami ministerstvo aktualizovalo vždy predchádzajúcu.  Smernica č. 2/2002, vydaná ako ostatná dňa 7. 3. 2002, sa vzťahuje aj na ZPC uskutočnené v kontrolovanom období. Neupravuje však výkon kontroly ZPC najmä z hľadiska cieľov, vynaložených finančných prostriedkov a  dosiahnutých prínosov ZPC a ich sledovanie príslušnými útvarmi ministerstva. Tiež jednoznačne neusmerňuje vyhodnocovanie výsledkov a prínosov ZPC tak, ako to vyplýva z úlohy B.3.

MH SR spracovalo a vydalo pre danú oblasť „Smernicu č. 4/1998 o postupe pri uskutočňovaní zahraničných pracovných ciest“ v stanovenom termíne. Táto bola nahradená „Smernicou č. 12/1998 o postupe pri uskutočňovaní zahraničných pracovných ciest zamestnancami Ministerstva hospodárstva Slovenskej republiky“, s účinnosťou od 1. novembra 1998, doplnenou Dodatkom č. 1, účinným                    od  25. 11. 1998 a vzťahovala sa na ZPC uskutočnené v kontrolovanom období. Smernica po vecnej stránke plne nezodpovedá úlohe B.2., pretože neupravuje oblasti realizácie a kontroly ZPC. Nebola aktuálna, keď v prílohe č. 1 sa odvoláva na zákon č. 119/1992 Zb. o cestovných náhradách, ktorý bol zrušený dňom 1. júla 2002 a nadväzne nadobudol účinnosť zákon č. 283/2002 o cestovných náhradách. V čase prerokovávania protokolu o výsledku kontroly Smernica č. 12/1998  bola zrušená pre jej neaktuálnosť a nahradená novým predpisom účinným od  1. 1. 2005.  

Podľa záväznej informácie vyžiadanej od ostatných ministerstiev úloha B.2. uznesenia vlády SR č. 300/1998 - vypracovať interný predpis na prípravu a realizáciu ZPC - bola v stanovenom termíne splnená a ministerstvá podľa nej postupujú pri príprave, realizácii, vyhodnocovaní a kontrole ZPC. 

2.	Úroveň prípravy ZPC – predkladanie a schvaľovanie plánu ZPC, nadväznosť           na hlavné úlohy rezortu, dodržiavanie interného predpisu

Kontrolované subjekty zabezpečujú činnosť v danej oblasti spracovávaním plánov ZPC s rôznou časovou periodicitou – polročne, štvrťročne, mesačne. Z vecného hľadiska plány vychádzajú najmä z Programového vyhlásenia vlády SR, z úloh vyplývajúcich z členstva v EÚ   a  v medzinárodných organizáciách, v ich komisiách a výboroch, z platných bilaterálnych  zmlúv  uzatvorených na príslušný rok. Plány vypracúvajú odborné útvary podľa nasledovných rámcových priorít:

-  integrácia do EÚ a NATO, po vstupe účasť v príslušných výboroch,
-  členstvo v OECD, RE, V4, WTO, Haagska konferencia a pod.,
-  bilaterálna spolupráca, medzivládne zasadnutia,
      -  ostatné (študijné pobyty, konferencie, sympóziá, stáže) .

V kontrolovaných subjektoch oblasť prípravy, súhrnného spracovania a predkladania plánov ZPC je organizačne začlenená do špecializovaných útvarov zahraničných vzťahov – odborov, resp. oddelení  (MVRR SR, MZ SR), sekcie ekonomiky a špeciálnej správy (MZV SR), resp. kancelárie ministra (MH SR) a vychádza z návrhov príslušných odborných útvarov. Z hľadiska  kompetencie návrhy plánov ZPC, resp. plány navrhovaných ZPC prerokúva a schvaľuje vedenie ministerstva, resp. minister. Samotné cestovné príkazy na ZPC,                   po predchádzajúcom odsúhlasení príslušnými vedúcimi zamestnancami schvaľuje minister, resp. štátny tajomník, vedúci služobného úradu.

Kontrolou procesu prípravy a realizácie ZPC z hľadiska dodržania príslušného interného predpisu sa v  subjektoch zistilo:

Napríklad:

MZ SR nemá vydaný interný predpis, ktorý by upravoval proces prípravy (plánovania) ZPC, spracovanie plánu, jeho predkladanie, schvaľovanie a aktualizáciu v rámci prípravy ZPC. Väčšina ZPC, uskutočnených v roku 2003  mala charakter neplánovaných ciest, kedy bolo potrebné pružne reagovať                na požiadavky zahraničných partnerov, týkajúce sa účasti na rokovaniach rozličných výborov, komisií, pracovných skupín v rámci integračného procesu SR do EÚ, resp. prípravy nových reformných zákonov.
V roku 2004  sa plány ZPC zostavujú priebežne v súlade s potrebami plniť úlohy rezortu bez časového ohraničenia – mesačný, štvrťročný, ročný. V zmysle platného uznesenia porady ministra č. 133/2004 sú plánované cesty predkladané príslušným zodpovedným útvarom  na rokovanie porady ministra k schváleniu v 14-dňovej lehote pred ich realizáciou. Plány obsahujú všetky potrebné údaje o navrhovaných ZPC.

V MZV SR  je základným plánovacím dokumentom pre ZPC mesačný plán. Plán vypracúva sekcia ekonomiky a všeobecnej správy  na základe návrhov vedúcich zamestnancov jednotlivých odborných útvarov. Spracovaný návrh plánu ZPC predkladá sekcia na pripomienkové konanie ostatným útvarom v rámci ministerstva a po vyhodnotení pripomienkového konania je predkladaný na rokovanie vedenia ministerstva. Po prerokovaní  návrhu vo vedení ministerstva ho schvaľuje vedúci služobného úradu. 
Plány ZPC sú spracované prehľadne, obsahujú všetky základné údaje. Porovnaním cieľov ciest s aktivitami, ktoré vyplývajú z hlavných úloh MZV SR v oblasti medzinárodných vzťahov, ako aj orientácie  SR pred vstupom do EÚ, resp. vyplývajúcimi z členstva v EÚ, bolo zistené, že návrhy na ZPC vychádzali plne z úloh medzinárodnej spolupráce a reprezentácie SR v zahraničí. Ciele ZPC boli v súlade s hlavnými úlohami MZV SR.

V MVRR SR odbor zahraničných vzťahov vypracúva v súlade so smernicou polročné plány ZPC      na základe podkladov sekcií a priamo riadených odborov a predkladá ich do porady vedenia ministerstva. Plány ZPC sú spracované prehľadne, obsahujú základné požadované údaje. 
Porovnaním cieľov jednotlivých plánovaných ZPC s  aktivitami vyplývajúcimi z hlavných úloh rezortu v oblasti medzinárodných vzťahov a spolupráce bolo zistené, že ciele ZPC sú v súlade s hlavnými úlohami rezortu. Výberovým spôsobom sa zistilo, že ciele ZPC zabezpečovali priority kontrolovaného subjektu v oblasti medzinárodných vzťahov a  spolupráce, najmä v oblasti regionálneho rozvoja, riadenia pomoci z EÚ, cezhraničnej spolupráce a pod. Schválené ZPC nie sú aktualizované. Pred ich uskutočnením sa však prehodnocujú na úrovni vedúcich zamestnancov z hľadiska účelnosti ich vykonania. Výsledkom prehodnotenia je buď uskutočnenie plánovanej ZPC, alebo sa cesta nerealizuje, resp. výsledkom prehodnotenia môže byť návrh neplánovanej cesty. Návrhy neplánovaných ciest sú schvaľované ministrom po konzultácii s generálnym riaditeľom príslušnej sekcie.

Smernica MH SR  o postupe pri uskutočňovaní ZPC zamestnancami MH SR, účinná od 1. novembra 1998 vrátane Dodatku č. 1 k nej, účinného od 25. novembra 1998, platná v čase výkonu kontroly, neukladá ministerstvu plánovať ZPC, usmerňuje spôsob navrhovania, predkladania a potvrdzovania súhlasu s uskutočnením ZPC. Z predložených podkladov – záznamov z rokovaní porád vedenia ministerstva a plánov zahraničných pracovných ciest  vyplynulo, že plán ZPC zamestnancov ministerstva bol prvýkrát vypracovaný a následne predložený do porady vedenia ministerstva v decembri 2003, až na základe rozhodnutia terajšieho ministra. Do uvedeného rozhodnutia plán ZPC nebol vypracovávaný, do porady vedenia ministerstva bola podávaná iba informácia o schválených ZPC. Plány  ZPC predkladá riaditeľ kancelárie ministra na základe návrhov generálnych riaditeľov sekcií, sú vypracovávané mesačne a z tohto pohľadu nie je potreba ich aktualizovať.

Predmetom kontroly bola i úroveň účastníkov ZPC z hľadiska ich odbornej a jazykovej pripravenosti. Jazykové znalosti účastníkov ZPC nie sú v kontrolovaných ministerstvách ukladané v príslušnom internom predpise, ktorým sa usmerňuje  proces prípravy, realizácie, vyhodnocovania a kontroly ZPC. Potrebné údaje pre účel kontroly boli k dispozícii v osobných spisoch zamestnancov na osobných úradoch a nie ako súčasť spisu – dokumentácie o vykonanej ZPC. Návrh účastníkov a zodpovednosť za ich jazykovú prípravu je v pôsobnosti príslušných riadiacich zamestnancov, ktorí ich odporúčajú na ZPC. Výberovým spôsobom         zo štyroch kontrolovaných ministerstiev neboli v odbornej a jazykovej spôsobilosti zistené nedostatky.
Rozhodujúcu časť účastníkov ZPC predstavovali vedúci zamestnanci ministerstiev  (riaditelia sekcií, odborov, vedúci oddelení) - v priemere 80 %, zvyšok odborní zamestnanci, pričom všetci spĺňali požadované predpoklady odbornej pripravenosti.

3.	Vyhodnocovanie a kontrola ZPC, ich prínosy a realizácia prijatých úloh

Za účelom zistenia skutočného stavu vo vyhodnocovaní a kontrole ZPC, ich prínosov pre činnosť ministerstiev vrátane plnenia prijatých opatrení, resp. prijatých úloh na využitie výsledkov ZPC, kontrolný orgán vychádzal najmä z návrhov na realizáciu ZPC, ktoré obsahujú ciele a účel cesty a z ich porovnania so správami zo ZPC. V tejto súvislosti sa zistilo:

           Napríklad:

 	V MZ SR konkrétne správy a vyhodnotenie ZPC pracovníkov rezortu zdravotníctva boli predložené do porady ministra v polročných intervaloch. Správy čiastočne spĺňali zámer úlohy B.3. uznesenia vlády      č. 300/1998, čo sa týka vyhodnotenia ZPC z hľadiska určených cieľov, vynaložených prostriedkov a dosiahnutých prínosov, chýba však v nich vyhodnotenie, či z jednotlivých ZPC boli prijímané úlohy s určením termínov a zodpovednosti, stav plnenia týchto úloh, ako aj prijatie konkrétnych opatrení v prípade zistenia nedostatkov z prerokovania vyhodnotenia ZPC za príslušné obdobie v porade ministra.   
Kontrolou vybraných 87 správ zo ZPC sa zistilo, že niektoré neobsahujú konkrétne opatrenia – úlohy s určením termínov, resp. termíny úloh a zodpovednosť za využitie poznatkov zo ZPC v činnosti rezortu, tak ako to ukladá citovaná úloha B.3. S cieľom zistiť, ako kontrolovaný subjekt využíva poznatky získané          zo ZPC v praxi, bolo preverené vyhodnotenie úloh, ktoré boli stanovené v správach o priebehu, výsledku a prínosoch v 19 vybraných ZPC. Zistilo sa, že vyhodnotenia obsahujú prínosy za hlavné okruhy (EU, OECD, bilaterálne vzťahy) v rámci priorít rezortu, ich využitie v odbornej činnosti subjektu a pri príprave reformy zdravotníckych právnych noriem. Z tohto hľadiska sa preukázala opodstatnenosť uskutočnenia ZPC.
Kontrola plnenia úlohy B.3. uznesenia vlády č. 300/1998 a úlohy C.1. uznesenia vlády č. 98/2003 bola        zo strany príslušného kontrolného útvaru ministerstva vykonaná v polročných intervaloch za obdobie                od 1. 1. 2002 až 31. 12. 2003.
 
	V MZV SR smernica č. 38/2002 z 30. 8. 2002 o pracovných cestách a pracovných náhradách pri pracovných cestách ukladá vyhodnocovať a kontrolovať výsledky ZPC z hľadiska určených cieľov a dosiahnutých prínosov. Zo strany subjektu neboli predložené sumárne vyhodnotenia výsledkov ZPC           za príslušné sekcie a samostatne riadené odbory, ktoré mali slúžiť ako podklad pre vypracovanie správy       na rokovanie vedenia ministerstva, ktorú predkladá vedúci služobného úradu. Vyhodnotenie ZPC - správa     za rok 2003 na rokovanie vedenia MZV SR bola predložená ústne 5. februára 2004 . Na základe predloženej dokumentácie sa nedalo metódami kontroly zistiť, či boli prijímané konkrétne opatrenia, úlohy s určením termínov a zodpovedných osôb na využitie získaných poznatkov v činnosti rezortu. 
Kontrolou prehľadu o ZPC za účelom ich hodnotenia z hľadiska dosiahnutého cieľa a skutočného prínosu    sa zistilo, že ZPC v zásade splnili stanovený ciel. 

	V MVRR SR vyhodnotenia vykonaných ZPC za  I. a II. polrok 2003 a za I. polrok 2004 boli  schválené v poradách ministerstva. Ich obsah  nebol plne v súlade s dikciou úlohy B.3  uznesenia vlády         č. 300/1998, resp.  s článkom 4 smernice – prílohy č. 5, keď sú v niektorých prípadoch nedostatočne, resp. nejednoznačne spracované závery týkajúce sa využitia výsledkov ciest, prijatých konkrétnych opatrení – úloh s určením termínov a zodpovedných osôb za ich využitie v činnosti rezortu. Vyhodnotenia vo všeobecnej rovine špecifikujú prínosy vzhľadom na stanovené ciele, resp. účel ZPC. V zmysle citovanej úlohy B.3. pravidelná kontrola ZPC nebola vykonávaná. Príslušný odborný  útvar kontroloval dodržiavanie smernice a mesačné čerpanie finančných prostriedkov na ZPC. Tiež vedúci útvarov na pravidelných poradách ministra ústne informovali o výstupoch zo ZPC a návrhoch na ďalší postup pri využití získaných poznatkov.

V MH SR Vyhodnotenie zahraničných pracovných ciest za II. polrok 2002  a Vyhodnotenie zahraničných pracovných ciest za rok 2003, ktoré sa predkladali na rokovanie porady vedenia ministerstva, neobsahovali dosiahnuté prínosy, navrhované konkrétne opatrenia – úlohy s určením termínov a zodpovedných osôb za využitie poznatkov zo ZPC v činnosti rezortu, v zmysle úlohy B.3. uznesenia vlády č. 300/1998. Tieto vyhodnotenia boli vykonané z hľadiska čerpania finančných prostriedkov na uskutočnené ZPC ako aj z hľadiska efektívnosti so záverom, že ZPC splnili svoj účel a vynaložené prostriedky boli využité efektívne. Z uskutočnených ZPC, podrobených kontrole náhodným výberom sa zistilo, že niektoré obsahovali správy o výsledku ZPC bez návrhov konkrétnych opatrení  - úloh s určením termínov a zodpovedných osôb za využitie poznatkov zo ZPC, napr. zo ZPC čísla 1/2003, 37/2003, 55/2003, 82/2003, 101/2003, 109/2003, 219/2004, 518/2004. V spisoch o ZPC č. 73/2003 a č. 212/2003 neboli priložené správy z uskutočnených ciest. Niektoré správy zo ZPC neobsahovali vyhodnotenie efektívnosti, napr. zo ZPC           č. 41/2003, č. 52/2003. Podobne ako v prípade vyhodnocovania ZPC bola vykonaná ministerstvom i kontrola ZPC z hľadiska čerpania finančných prostriedkov na ZPC s výsledkom, že nebolo zistené porušenie príslušných právnych predpisov. Príslušný útvar kontroly ministerstva vykonal tiež kontrolu plnenia úlohy B.3. z hľadiska jej časového plnenia so záverom, že úloha bola splnená.

Zo záväznej informácie vyžiadanej od ostatných ministerstiev, v ktorých nebola vykonaná kontrola, vyplýva, že úlohu B.3. uznesenia vlády SR č. 300/1998 zabezpečiť pravidelné vyhodnocovanie a kontrolu výsledkov ZPC v sledovanom období zabezpečili MP SR, MK SR,  MO SR, MS SR, MŽP SR, MV SR, MF SR, MDPT SR a MPSVR SR. Záväzná informácia        z  MŠ SR vyhodnotenie plnenia úlohy B.3. citovaného uznesenia vlády neobsahovala. V hláseniach o plnení uznesení vlády, predkladaných uvedenými ministerstvami ÚV SR je úloha B.3. vykázaná za kontrolované obdobie ako splnená. 

*	*	*

Zo súhrnných výsledkov kontroly plnenia úloh z uznesení vlády, splatných                           v  III. štvrťroku 2004, so zameraním na kontrolu plnenia uznesení vlády, týkajúcich sa zahraničných pracovných ciest štátnych zamestnancov a dodržiavania príslušných právnych predpisov vo vybraných ministerstvách vyplýva, že:

- 	zo 432 termínovaných úloh, splatných v kontrolovanom období, sa tri úlohy nesplnili          (0,7 %). Podiel netermínovaných úloh predstavuje 75,2 % všetkých úloh. Do návrhov uznesení vlády viac netermínovaných úloh ako termínovaných úloh predložili najmä predsedníčka Úradu priemyselného vlastníctva SR, riaditeľ Národného bezpečnostného úradu, minister kultúry a minister obrany.

-	za kontrolované obdobie od 1. 1. 2003 do 30. 9. 2004 ministerstvá vynaložili na ZPC celkom 376,5 mil.  Sk, pričom  náklady na jedného účastníka ZPC, hradené z ich prostriedkov predstavovali v priemere 14.837 ,- Sk,

-	kontrolované ministerstvá v stanovenom termíne vypracovali nový interný predpis v zmysle uznesenia vlády SR č. 300/1998, ktorý usmernil proces prípravy, realizácie, vyhodnocovania a kontroly ZPC. Z hľadiska vecného sa preukázali rozdiely v kvalite predpisu, najmä v oblasti plánovania ZPC, ich vyhodnocovania a kontroly, s nadväzným dopadom na vecnú úroveň plnenia úloh uznesení vlády, 

-	realizované ZPC boli v súlade s rámcovými prioritami a v podstatnej časti kontrolovaných ZPC sa dosiahli stanovené ciele a prínosy z ich uskutočnenia. V niektorých prípadoch spisová dokumentácia ZPC nebola úplná, keď neobsahovala všetky náležitosti v zmysle interných predpisov - dostatočné zdôvodnenie ich uskutočnenia, konkrétne formulovanie prínosov z ich realizácie, konkrétne opatrenia – úlohy s určením termínov a zodpovedných osôb za využitie poznatkov,

-	kvalita spracovania interného predpisu pre prípravu, realizáciu, vyhodnocovanie a kontrolu ZPC a jeho dodržiavanie v  kontrolovaných subjektoch boli ovplyvnené funkčnosťou systému vnútornej kontroly, keď napr. v  MZV SR a MVRR SR neboli v hodnotenom  období vykonávané kontroly výsledkov ZPC v zmysle úlohy B.3. znesenia vlády SR         č. 300/1998.

Výsledné materiály z kontroly boli v kontrolovaných subjektoch prerokované v súlade       so zákonom  NR SR č. 10/1996 Z. z. o kontrole v štátnej správe v znení neskorších predpisov a bolo im uložené prijať opatrenia na odstránenie zistených nedostatkov. Z úrovne vlády            sa odporúča prijať úlohu v rámci navrhnutého uznesenia vlády. 

Bratislava  25. februára  2005